Imtella' April 29, 2021 - Aġġornata 29 Ta' April, 2021 4:57pm Il-Belt għandha ġnien pubbliku ġdid miftuħ kuljum matul il-ġurnata. Il-ġnien jinsab fuq il-bejt tal-Valletta Design Cluster u hu aċċessibbli b'lift li jgħaqqad dan l-ispazju mal-pjan terran u l-bitħa ċentrali ta' dik li kienet il-Biċċerija l-Qadima, fiż-żona tal-Berġa tal-Baviera. Kull min se jidħol il-Belt fil-ġranet li ġejjin se jintlaqa' minn ġnien temporanju fil-pjazza ta' quddiem il-Parlament u diversi siġar sa Pjazza San Ġorġ. Dawn se jsiru bħala parti mill-Valletta Green Festival li se jsir bejn is-7 u l-11 ta' Mejju. Inawgurat uffiċjalment ġnien pubbliku ġdid fuq il-bejt tal-Valletta Design Cluster. Il-ġnien hu parti ewlenija mill-proġett ta' riġenerazzjoni urbana mwettaq mill-Aġenzija Kulturali għall-Belt fiż-żona tal-Baviera. Il-Ministru għall-Wirt Nazzjonali, Arti u Gvern Lokali Jose Herrera qal li l-kunċett tal-ġnien hu bbażat fuq l-idea ta' santwarju aħdar jew oasi li jipprovdi spazju għat-tiġdid għan-natura u għan-nies f'kuntest urbanizzat ħafna iżda storikament rikk. "Ilna ngħidu ħafna li għandna bżonn urban greenary, ilna nisimgħu u nimbottaw l-idea, iżda xi ħadd ried ikollu jagħmel kurraġġ biex jagħmel l-ewwel pass", qal Herrera. Id-disinn tal-ġnien kien imsejjes fuq kunċett ta' perit ibbażat fil-Ġappun, Tetsuo Kondo, li daħħal arbuxxelli żgħar u siġar l-aktar ta' oriġini lokali jew Mediterranja, vaska naturali żgħira, żoni żgħar fejn wieħed jista' jpoġġi bilqiegħda, u numru ta' spazji li jistgħu jintużaw mill-istudenti għal workshops u sessjonijiet oħra ta' gruppi. Waħda miż-żoni tal-ġnien tinkludi padiljun żgħir tal-ħġieġ li jista' jinfetaħ u li jippermetti li l-ispazju jintuża għal laqgħat. Fl-inawgurazzjoni tal-ġnien tħabbru d-dettalji tal-edizzjoni ta' din is-sena tal-Valletta Green Festival li se jsir bejn is-7 u l-11 ta' Mejju, u li fi kliem l-Aġenzija Kulturtali għall-Belt se jkun l-akbar edizzjoni minn mindu beda jittella' l-festival. Iċ-Chairperson tal-Aġenzija, Jason Micallef, qal li l-festival se jkun mifrux mid-daħla sal-Belt sa Pjazza San Ġorġ. Spjega li dawk kollha li ser ikunu qed jidħlu l-Belt ser jintlaqgħu minn ġnien temporanju fi Pjazza Ħelsien, quddiem il-Parlament. "Matul Triq ir-Republika u fi pjazez oħrajn se jkun hemm tisbiħ ta' 100 siġra indiġena Maltija, Ċipress, Arrand u Żebbuġ u oħrajn u mbagħad fi pjazza san Ġorġ l-infjorata, l-infjorata kbira ħafna u dan kollu qed isir fil-ġimgħa ta' Jum l-Omm." L-infjorata ġiet iddisinjata mill-artist lokali Zach Ritchie u turi fekruna kkulurita ispirata mit-tema tal-European Green Week ta' din is-sena: ' Zero Pollution.